
0 ר' הלל צייטלין, ספרן של יחידים, ירושלים: יבנה, תש"ם, עמ'  46-47: חסידות זו, שאני קורא אליה, היא היא אותה חסידות עצמה של הבעש"ט, אלא שצריכה היא עתה להתרחב, להתפשט ולהתעמק… בימי הבעש"ט ביקשו את אור התורה רק בספרים, עתה צריך לבקש את אור התורה גם בעולם כולו, בכל חידושיו ומאורותיו, עלילותיו וחידושיו. בכל המעשה הגדול שאלוהים עושה עתה בעולם… הנה כי כן תאסוף ותלקט ה"חסידות שלעתיד לבוא" את נצוצי הקדושה שבכל רחבי המציאות, בכל המחשבות, בכל הכוונות והייחודים, בכל המעשים הנעשים, באמנות, במדע, בכל התנועות החברתיות...

א התודעה הדתית הרגילה של פרישה מהעולם וניסיון להתעלות אל עבר האלוהי שמחוץ לו, מקבלת בתורת הראי"ה תפנית. נראה כי הרב קוק דורש להפסיק לחשוב על אלוהים, ולהתרכז בחיים עצמם. נסו ללמוד את דבריו ולנסח לכם מחדש בעקבותיו מהי קדושה, דתיות, מציאות וקדושה טבעית:
1 קבצים מכתי"ק ב, פנקס ה, 104: הצורך לחשוב על-דבר אלהים היא ירידה גדולה, שהיא דרושה לאדם בתור רפואה. הכפירה היא הכנה שלילית לצורך העילוי העליון שלא יהיה שום צורך לחשוב על-דבר אלהות, כי אם עצם החיים יהיה אור אלהים.

2 שמונה קבצים, א, שעז: אין להיבהל כלל, אם אחרי עבור תקופה ארוכה של פעולת ישראל על עצמם ועל העולם, ישובו המחשבות של הכפירה להתפשט בעולם - א"כ צדיק מה פעל. כי אין עיקר תיקון העולם ניכר במה שמתבטא בפה ודבר שפתים, עיקר הדבר תלוי בעצמות שכלול החיים ופנימיות הנפשות, באדם, ובחיים המתפשטים במלא כל, ובזה אין לשער כמה נתפתח העולם, וכמה אמת צדק ויושר מונח הוא בתוך עצם חיי הנפשות, יותר ממה שהיה בימים הקדומים שאור ד' לא פעל בעולם. הפנימיות היא דעת ד' ואור ד', אפילו כשהיא מתגלמת בלבוש של כפירה.

3 פנקס ד, 22: מה שמחשבין בדבר עצמיות האלהים, ומכוונים לזה במחשבה למרכז העבודה, כלומר למלא את רצונו של אלהים, מצד עצמותו האישית, היא בזמן הזה מאבדת כל סגולה והוד אלהי, והיא משפלת את הנפשות לשפלותה של האליליות הפעוטה, שהיתה מכוונת לעומת הילדות הפראית של האדם. האדם המפותח עולה הוא בהבנתו להכיר שכל מה שאנו פונים אל ההשלמה של ההכרה, של הטוב, של האומץ, של כל הנשגב, בזה אנו רואים את האלהים.

4 קבצים מכתי"ק ב, פנקס הדפים א 20 עמ' מט: מה שאין א-להים מושג כי אם מתוך הדת, זה הפיל את העולם בעומק השפלות.הא-לוהים צריך שיהיה נודע מכל החיים, מכל ההוויה, וממילא יהיה ידוע בכל החיים ובכל ההוויה.הדת היא אמצעי, עוזרת להכשיר את המעשים, המידות, הרגשות, סדרי החברה החיצוניים והפנימיים, באופן מתאים המכשיר את החיים ואת ההוויה לדעת א-לוהים.א-לוהים איננו מתגלה בתוך הדת, כי אם באותה המידה שהדת עצמה היא חדורה ממה שהוא למעלה מן הדת.'דת', זהו שם הנאות אצל כל עם ולשון, לא כן בישראל.
תורת חיים איננה דת לחוד. תורת חיים שלנו היא ההתגלות הא-להית המתגלה בתוכה ביחד (אולי – בייחוד) כמכל ההוויה. התורה וההוויה, בהיותם לאחדים, מגלים הם את א-לוהים בחיים, בתוך הנשמה הפרטית והכללית.
הקודש והחול, הוא חילוק מצד הדת; הדת תשים משטרה על ענייני הקודש ותניח ידה מענייני החול, זהו מושג מחויב ממושג הדת. הא-לוהים הוא מתגלה מן הכל, מתוך הקדש ומתוך החול.
הרב חיים וידל (מקור ראשון, מוסף שבת, גליון ג באלול תש"ע): דבריו אלה [- מביא את הפסקה הנ"ל מקבצים מכתי"ק] של הרב באו ובאים כטל של תחייה וכשמן בעצמותיי. לעתים זוכה אני לחיות בטוהר מוסרי או בלהט אידיאליסטי, לעתים נדירות מתעורר אני לתשוקה וכיסופים לקדושה, ולעתים נדירות מאוד זוכה אני להינשא על כנפי הרוח ולחוות הארה והשראה, דבקות וקדושה. את רוב חיי חי אני, לצערי, במין שכחה פעלתנית ותכליתית שכזו, או בחיבוטים אינסופיים של עודף מודעות וביקורת עצמית.
בפִּסקה זו פתח הרב לפניי שער אל מרחב נוסף של דעת ה', של קדושה, של דבקות, אחדות והתענגות, של שמחה וטוב לבב, הנמצא מחוץ למתחמים התבוניים, הערכיים והדתיים, המכובדים והחביבים, אך המתישים והחמקמקים. יתרון 'מכריע' של מרחב זה הוא מיקומו בלב חיי היום יום שלי.
איני מתייאש מהאפשרויות הקסומות של אקסטזה, אידאליסטית, רליגיוזית או מיסטית, בסגנון טרנסצנדנטי או אימננטי, פרסונלי או אימפרסונלי, במתכונת של תמימות או חכמה, דיאלקטיות או אף 'טירוף', אך מחבב אני את ה'נורמליות' והפשטות שבמרחב שפתח הרב לפניי בפסקה זו, ושמח אני לנסות לדעת בה את ה', להתהלך לפני ה' – בארצות החיים, ברחובות הנהר. שמח אני גם בכך שיהיו לו לקב"ה יותר (ויותר) מד' אמות של הלכה.
 
הדגשת הפער המהותי שבין "דת" והתגלות אלוהית אמיתית בחיים, בהוויה, מתבררים בצורה חדה במאמר "למהלך האידיאות בישראל". הנה סוג של סיכום שלו:
אורות, עמ' קד-קה: למען דעת, שלא רק יחידים חכמים מצוינים, חסידים ונזירים ואנשי-קדש, חיים באור האידאה האלהית, כי גם עמים שלמים, מתוקנים ומשוכללים בכל תקוני התרבות והישוב המדיני; עמים שלמים, הכוללים בתוכם את כל השדרות האנושיות השונות, מן רום האינטליגנציה האמנותית, הפרושית, המשכלת והקדושה, עד המערכות הרחבות, הסוציאליות, הפוליטיות והאקונומיות, ועד הפרולטריון לכל פלגותיו, אפילו היותר נמוך ומגושם. אור האידיאה האלהית, העולה ומזדקק בקרב עם כזה ומטביע בו את חייו הלאומיים המלאים, פועל הוא אחר-כך בעולם כלו, גם בצרוף כל הכחות הפרטיים  שבכל עם ולשון, בכל מקום שהם, שהיו נמצאים תמיד מוארים באורה זו וחיים בה. 

5 פנקס הדפים, 24: כל זמן שאין האדם חושב כי אם על החיים שבחיים, שבחיים שהוא רואה שומע ומרגיש, הכל חי אצלו, וממילא הוא בא למצב של השלמת החיים שבקרבו. אבל כיון שהוא בא למדה זו, להעתיק את חי העולמים אל מקום מיוחד, מסתלק זוהר החיים של כל העולם ממנו, ואיננו שב אליו כי אם כשיבא לידי מדה זו שתשכיל אותו שכדי למצא את חי העולמים איננו צריך להביט באיזה מקום מיוחד. על כן כמקדם יכול הוא בלא שום רפרוף למצא את החיים שבחיים בחיים עצמם, בחיים שלפניו, במציאות המשתטח ביפיו וכל גווניו לעיניו.
ישראל לוינגר (מקור ראשון, מוסף שבת, גליון ג באלול תש"ע): תודעת "לית אתר פנוי מיניה" החסידית, מביאה את המאמין לחפש את אלוהים בכל מקום, ולראות את העולם כמין מסך ערפל שאנו נדרשים לחדור דרכו במבט פנימי ולמצוא מאחוריו אל מסתתר. אלוהים אולי משנה את מיקומו, ונכנס פנימה לתוך חיינו, במקום להשקיף עליהם מבחוץ, אבל הוא ממשיך לנקז אליו את מחשבותינו ושאיפותינו הרוחניות. אליו – כישות אלוהית הנמצאת מעבר לחיים, מאפילה עליהם ומדגישה את נחיתותם. 
כשהרב קוק אומר לא לחשוב על אלוהים, אין זה משום שהוא מוציא אותו מן העולם, להיפך – הוא מטמיע את אלוהים כל כך חזק בתוך העולם, עד שאין צורך לרכז את מחשבותינו בו באופן שמסלק את זוהר החיים מן העולם, אלא לרכז את עצמנו בחיים עצמם ובפוטנציאל השלמות הקיים בהם – "למצוא את החיים שבחיים בחיים עצמם".

ב איך בונים תודעה דתית אשר לא פונה אל אלוהים? איך מעצבים חוויה דתית כשדמותו של אלוהים אינה במרכזה? האם אפשר וצריך להתפלל בלי לחשוב על אלוהים? ולאן יש להפנות את המבט?  מהו למעשה המעבר ממחשבה על אלוהים למחשבה על החיים? כיצד מעבר זה משפיע על משמעותה של השגחה פרטית  ומשמעות התפילה? האם הרב ראה במהפכה זו מהפכה של ההווה או שעליה לחכות לעתיד? מהי הקריאה העכשווית בשם ה' שהוא מזהה? מצורפות כמה פסקאות, שגם אם אין בהן תשובות ישירות, מומלץ לנסות לדלות מתוכן ניסיונות למענה:
6 קבצים מכתי"ק ב, פנקס הדפים ד, 22: מה שמחשבין בדבר עצמיות האלהים, ומכוונים לזה במחשבה למרכז העבודה, כלומר למלא את רצונו של אלהים, מצד עצמותו האישית, היא בזמן הזה מאבדת כל סגולה והוד אלהי, והיא משפלת את הנפשות לשפלותה של האליליות הפעוטה, שהיתה מכוונת לעומת הילדות הפראית של האדם. האדם המפותח עולה הוא בהבנתו להכיר שכל מה שאנו פונים אל ההשלמה של ההכרה, של הטוב, של האומץ, של כל הנשגב, בזה אנו רואים את האלהים. העצמיות היא רחוקה מציורנו, ואין אנו מוכנים כלל לחשוב אודותה בדבר אלהים, ולא ליחש לה קישור מעשי ואמוני. הכל אנו צריכים להפנות לעומת המגמות הטובות הניכרות לנו, שהכל הוא גילוי אלהות. רק הספירות יכולות להכנס במחשבה וכוונת הלב, ולא אין סוף, שהוא למעלה מכל רעיון, והכל מוכיח עליו ושוקק לו בדומיה.

7 ערפילי טוהר, ירושלים תשמ"ג, עמ' קי"ד –קט"ו: רז התנועות העכשויות מתברר בזה, שהקודש עצמו, אור העולם, העומד למעלה מהטבע, מגופניות ומחברתיות, תובע הוא מהעולם בכלל, ומישראל הפזור והשבור בפרט, את הדקיון של הטבע, הפשטות, הבריאות, הנורמליות, שבחיים, בהרגשה, בשכל, בהתפעלות. מתקרבים אנו אל כל תביעות הטבע, מתלכלכים אנו בזוהמתו, אין מוצא להגן כי אם על ידי הארות גדולות, על ידי הופעות נשמתיות אלהיות, מגלות רזי עליון, מודיעות האגור בסתרי חושך.
בקירוב אל הטבע יש שנאת הקודש הרגיל, הצורר את הטבע, המשדד את מערכתו. הקודש הרגיל, המורגל מאז להתהלך עם הטבע בקרי, אוגר הוא את שארית כחו להילחם עם הטבע, אבל לוחם הוא עם טבעו שלו, כושל הוא ונופל במלחמתו. הטבע המתנשא לתבוע את דקיונו, שניעור על ידי תביעת הקודש הגנוזה בקרבו, מתנשא עם כל שלילותיו. שונא הוא את הקודש, גם הטבע שלו, גם את הודו, יפיו ובריאותו. פה נופל הטבע, ונכשל במלחמתו... לויתן ושור הבר שניהם נופלים במלחמתם, ונעשה מבשרם סעודה יפה לצדיקים.
רואה היא הנשמה הניזונה מלחמה הפנימי של תורה, את הכחות הבהמיים שביבשה ובים מתאבקים, לוחמים בקצף, מתנפלים זה על זה, כל אחד חושב אני אכבוש הכל. אבל לא לדגי הים ולא לבהמות הרים הניצחון, כי אם לקורא בשם ד'. והוא יימלט, וימלט הכל.

8 למדו את הפיסקה הבאה וחשבו על ההבדל בדבריו בין התפיסה הפרסונאלית ("כשחושבים על דבר האלוהות") לזו האימפרסונאלית ("המחשבה האלוהית"), ועל משמעויות הבדל זה:
ש"ק, קובץ ב, קפד: כשחושבים על דבר האלהות, לפעמים הולכת היא המחשבה בצורה שוללת את העולם, כלומר שהציור האלהי בגודלו, בעוזו, בקדושתו, ביופיו, בגבורתו, באין סופיותו, מאפס את ההויה כולה. וכולא כלא חשיבין, לאין דומין. זאת היא המחשבה הבאה מתוך הגבורה, והמתלבשת במידתה. ויש עוד ציור יותר מבוסם, שהמחשבה האלהית משלמת היא את העולם, היא נותנת לההויה כולה את ערכה הנכון. מצד מחשבה שממקור חסד כזאת, הולכת אהבת העולם וכל הבריות ומתגברת, בכל המילוא שהאהבה האלהית, והמחשבה הצלולה בענין האלהי, מתמלאת ותופסת יותר מקום בעולם. בזה החושב לא נפרש מן העולם, אלא מעלה את העולם אל העדן העליון, העדנה והרוממות האלהית.

9 ש"ק, קובץ ה, עג: אין ההתגלות הרוחנית צריכה לטשטש את העולם החומרי בציוריו המוגלים אלא לעשות את היחס אליו יותר בהיר, יותר חופשי ויותר עדין... וכשאדם מתרומם לתיקון גמור, אין השכלול הרוחני שלו בא על ידי חורבן מה שקדם, לא על ידי פיסול של ראשונות, כי אם על ידי הוספה, ואלה מוסיף על הראשונות. ונמצא כל כח החיים, כל כח הציור, כל אוצר הדעת, כל היחושים הנפשיים קיימים, והם מוסיפים כח למערכת הקודש החדשה, ומתעלים בעילויה.

*
10 הרב שג"ר, כלים שבורים תשס"ג, עמ' 93-96: מלכתחילה, חידושה העיקרי של הציונות הדתית היה בנכונותה להיענות לשאלות הזמן וברצונה למעורבות בהיסטוריה... בכך גדרה אותה מאחותה החרדית... היענות זו למודרנה וערכיה נדחפה ע"י אמפתיה לערכים חילוניים ... ולא עוד... שמכוח עמידתה הדתית היא טרחה לתת לערכים אלו פירוש דתי. באופן פרדוכסלי ניתן לומר, שבעוד שחלק מהוגי הדעות הציוניים טרחו בחילון הקודש, היינו מתן פרשנות חילונית לערכים יהודיים, הרי אותם ערכים עצמם הוחזרו לתחום הדת... 
'לשחרר את האדם על ידי התעלותו ... בגילוי כל כשרונותיו הפנימיים, זאת היא מגמתנו'. משפט זה אינו לקוח מהמניפסט של השומר-הצעיר, אלא מתוך 'אורות הקודש' של הרב קוק (ח"א עמ' צו). אבל לא תמצאו מסוגו בכתבי קודש מסורתיים. במקום אחר הוא נותן פרשנות מרחיבה לתנועת התשובה:
[bookmark: m_-356563235548052217__ftnref2]וכן כל אותם תיקוני תרבות ... סדרי החיים החברתיים והכלכליים, ההולכים ומשתכללים עם תיקוני כל חטא ועוון, ... כולם עושים חטיבה אחת ואינם מנותקים זה מזה (אורות התשובה, פרק ד, פסקה ג).
רצונו לתפוס את המאמצים לתיקון תרבותי, חברתי וכלכלי כאקט של תשובה משנה באחת את אופיים, אך גם את אופיה של התשובה המסורתית. לפי הגדרות אלו 'מרצ' למשל הינה תנועה של חזרה בתשובה ר"ל ["רחמנא לצילן"], ממש כמו ש"ס!... השאלה אם כן היא, האם יכול אני להניח לערכים הללו בחילוניותם ויחד עם זאת לקבלם כאדם מאמין? האם הבאתם לאזור הדתי לא משנה אותם, ולמעשה נוטלת את קסמם?

